Assalamu’alaikum kekawanan,
Hari ini ulun handak bekisah tentang daerah
tempat ulun tinggal wahini, yaitu Gambut. Amun mendangar ngaran Gambut, bisa
urang bepikirnya ngaran lahan nang rancak tebakar tu kalo lah. Bujur jua pang.
Tapi Gambut yang handak ulun kesahkan ini ngaran salah satu kecamatan di
kabupaten Banjar. Andakannya tu beparakan lawan Banjarmasin ibukota Kalimantan
Selatan. Yah, kira-kira 6 kilometer lah dari batas kota tu.
Biar hitungannya berparakan lawan ibukota
Banjarmasin, bagi ulun Gambut ni masih desa pemandangannya. Kaya wadah ulun
nih. Higa mehiga masih pehumaan. Tiap tulak begawi rasa damai tu pang melihat
pemandangan hijau. Tapi pulang amun malam berasa sunyi wan dingin-dinginnya. Imbah
tu kadada pulang urang bejualan makanan amun malam-malam. Sedih banar ulun jadinya.
Tapilah, ulun dangar-dangar Gambut ni
wahini lagi meusahakan supaya kawa melepaskan diri dari Kabupaten Banjar. Nah
ulun setuju banar lawan ini. Soalnya bediam di Gambut ni beurusanya jauh banar
ke Martapura sana. Mana jua pembangunannya pina kada merata. Makanya am pihak
tetuha lagi meusahakan banar supaya
tahun 2022 Gambut sudah jadi kabupaten sorang. Ujar sudah tecukupi pang syaratnya
nang kaya jumlah kecamatan, ada jua universitas sudah di situ, hotel berbintang,
wan pastinya jua perumahan nang makin hari makin betambah di Gambut sini.
Nah, amun pian bejalan ke Gambut nih, ada
beberapa wadah makan yang kawa pian datangi. Nang pertama tu warung nasi gambut
nang banyak betatai di parak pasar Gambut situ. Ada nang ngarannya Tenda Biru ada
jua Mama Baiti. Dua itu ja pang nah yang pernah ulun cobai. Nasi itik ni
sebujurnya nasi putih haja lawan iwak masak habang. Tapi pastinya rasanya tu
belain pada sambal masak habang yang lain.
Amun sudah merasai nasi itik itu, kawa jua
pian mencobai es nyiur di Gambut ni. Banyak jua inya bejejer di pinggir jalan.
Tapi amun pian handak merasai es nyiur yang rami kawa singgah ke warung Mama
Icha di pal 12. Ngitu terkenal banar es nyiurnya wan hibak tarus. Es nyiurnya
gin bemacam-macam rasanya. Ada jua wadainya di situ nyiur anum gorengkah
rasanya.
Biar hitungannya masih kayak desa, tahulah pian
Gambut ni beisi hotel nang tinggi ngarannya Aston Banua. Inya bahari tu rasanya
asalnya apartemen. Cuma ya ngarannya di Gambut siapa handak manukari. Akhirnya
diubah jadi hotel Aston nang menyorangan di tengah pehumaan. Imbah tu tahun
2019 kena Insya Allah di Hotel Aston tu pacangan diulah mal. Bagus banar tu
sekira warga Gambut kada bukah ke Banjar tarus mun handak bejalanan ke Mal.
Terakhir, di Gambut ni ada jua wadah rekreasi keluarga
ngarannya Waterboom Pesona Modern di pal 11. Ulun sudah beberapa kali ke sana.
Wadahnya dasar bagus gasan rekreasi. Kolamnya banyak wan lengkap aja
fasilitasnya. Amun handak bejalanan ke situ bayar karcisnya 45 ribu hari biasa
wan 60 ribu mun Sabtu Minggu. Amun kanakan bisa kada mau ampih pang bemainan
banyu di sini kayak anak ulun. Hehe.
Itu haja dulu nah kesah ulun tentang Gambut. Ulun
minta doanya supaya Gambut kena kawa lebih maju nang kaya kota nang di higanya.
zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn